གོང་དུ་གླེང་བ་ནང་བཞིན་སློབ་ཆུང་སློབ་མའམ་བྱིས་པ་ཚོ་ནི་ང་ཚོའི་མེས་རྒྱལ་ལམ་མི་རིགས་འདིའི་རེ་བ་བཅོལ་ས་ཡིན་ལ་ང་ཚོའི་ཡོད་ཚད་ཀྱི་ཡོད་ཚད་དུ་བརྩི་རུང་བས།དེས་ན་ན་ཆུང་བྱིས་པ་ཚོར་སློབ་གྲྭའི་སློབ་གསོ།ཁྱིམ་ཚང་སློབ་གསོ།སྤྱི་ཚོགས་སློབ་གསོ་བཅས་ཀྱི་གཞོགས་འདེགས་འོག་དུས་དང་རྣམ་པ་ཀུན་ཏུ་ཁོ་ཚོའི་ལྷན་སྐྱེས་ཀྱི་སྐྱེ་སྟོབས་ལ་དོ་སྣང་དང་བརྩི་འཇོག་བྱ་དགོས་ལ་ཁོ་ཚོའི་དམིགས་བསལ་གྱི་དགའ་ཕྱོགས་ལ་མཐོང་ཆེན་དང་བརྒྱུད་སྤེལ་བྱེད་པར་སྐུལ་མ་ངེས་ཅན་ཞིག་གཏོང་དགོས།དེ་བས་སློབ་ཆུང་སློབ་མར་བོད་སྐད་ཡིག་གི་རྨང་གཞིའི་ཤེས་བྱ་ནས་འགོ་བརྩམས་ཏེ་དགེ་རྒན་ནས་ལེགས་པར་སློབ་རྒྱུ་དང་སློབ་མས་ཉམས་ལེན་དོན་ལ་འཁྱོལ་བ་བྱས་ཐོག་སློབ་མས་རྟག་ཏུ་རང་འགུལ་ངང་དགོས་ངེས་ཀྱི་ཤེས་བྱ་སྦྱོང་བའི་ནུས་པ་སྐྱེད་སྲིང་ཡོང་བར་དགེ་རྒན་ནས་སྒྲིག་འཛུགས་དང་མཛུབ་སྟོན་བྱ་དགོས།སློབ་ཆུང་སློབ་མའི་དཔེ་ཀློག་དང་རྩོམ་ཡིག་འབྲི་བའི་ཐད་ལ་དེ་བས་དོ་སྣང་ཆེར་བསྐྱེད་བྱ་དགོས་པ་ནི་འགོ་ཚུགས་སྟངས་ཡག་པོ་ཞིག་བྱ་བ་དེ་ལེགས་འགྲུབ་ཡོང་བའི་ཕྱེད་ཀ་ཞེས་བརྗོད་ཀྱི་ཡོད་པ་བཞིན་སློབ་མས་རང་རྐྱ་ཐུབ་པའི་སྒོ་ནས་སོ་སོས་ལག་པ་འགུལ་ཏེ་དཔེ་ཀློག་མྱོང་བ་དང་རྩོམ་ཡིག་བྲིས་ཚར་རྗེས་ཀྱི་གྲུབ་འབྲས་དག་ལ་དགེ་རྒན་ནས་བསྔགས་བརྗོད་དང་སློབ་མ་སོ་སོའི་གཟེངས་སུ་ཐོན་པའི་གྲུབ་འབྲས་རླབས་ཆེན་དག་སློབ་མ་སོ་སོ་ནས་དེའི་སྤྲོ་སྣང་ལོངས་སུ་སྤྱོད་པ།སོ་སོའི་ལེགས་འབྲས་ལས་ཕྱི་འབྱུང་གི་བྱ་བ་དག་ལ་ཡིད་ཆེས་དང་དགའ་སྤྲོས་འཇུག་པར་སྔོན་འགྲོའི་ཆ་རྐྱེན་བཟང་བོ་བསྐྲུན་ཐུབ་པར་འབད་དགོས་སོ།།